Za poslove izgradnje autoputa na Koridoru 10 za poslednjih sedam godina, bez posebnog javnog tenedera, prema istraživanju Insajdera, nabavljena su čak 133 službena automobila.

Nabavka tih vozila bila je deo uslova tenderske dokumentacije, a zatim i ugovora koji su Koridori Srbije kao investitor potpisali sa kompanijama koje su dobile posao izgradnje autoputa. Prema ugovoru, ta vozila po završenom poslu postaju vlasništvo Koridora Srbije.

“To znači da je cena tih automobila ušla u ukupnu cenu izgradnje autoputa, a sve to na kraju su platili građani Srbije”, piše Insajder.

U ovom državnom preduzeću tvrde da su takvi uslovi deo uobičajene prakse kada je reč o međunarodnim ugovorima

Ceo proces funkcioniše tako što Koridori Srbije raspišu tender i uslove za dobijanje posla izgrdanje određene deonice puta. Firma koja se prijavi pristaje na propisane uslove iz tenderske dokumentacije, a u ovom slučaju podrazumeva i obavezu nabavke određenog broja automobila. To znači da u cenu koju će za izgradnju puta traziti određena firma ulazi i nabavka automobila. Na kraju to plaćaju građani Srbije a državno preduzeće Koridori Srbije dobijaju automobile praktično izbegavajući zakon o javnim nabavkama.

Sadržaj svih ovih ugovora koji su potpisani za izgradnju autoputa, javnosti nije dostupan. Na sajtu Koridora Srbije zvanično su objavljeni samo javni pozivi, konkursna dokumentacija i odluka o dodeli ugovora.

U odgovoru Insajderu, uprkos zahtevu, Koridori Srbije nisu dostavili delove ugovora koji se odnose konkretno na nabavku vozila, a u kojima se tačno navodi koji su modeli i broj automobila zahtevani.

Za podatak da su izvođači radova prema ugovoru dužni da kupe automobile koji po završetku posla postaju vlasništvo Koridora Srbije, javnosti je saznala tek nakon teške saobraćajne nesreće na naplatnoj rampi Doljevac, u kojoj je poginula jedna žena, a petoro povređeno.